ביולי 2005 פורסם המכרז לערוץ המורשת. קבוצת הירש מדיה, בבעלות איש העסקים שלמה בן-צבי הייתה המתמודדת היחידה והיא זכתה במכרז. בן-צבי כבר הקים בשנת 2003 את "ערוץ התכלת", ערוץ מורשת בתשלום למנויי הטלוויזיה בכבלים בשידור הדיגיטלי ולמנויי חברת הלוויין. מאחר שהערוץ היה בתשלום, ולא שידר פרסומת, המהלך היה אפשרי על פי כללי משרד התקשורת. זמן קצר לפני תחילת השידורים רכש איש העסקים האמריקאי רון לאודר 24% ממניות הערוץ. "ערוץ התכלת" נסגר ב-31 במרץ 2006, בהתאם להסכם שבין הערוץ לבין חברות הכבלים והלוויין, עם קבלת הרישיון לערוץ הייעודי בנושא מורשת ישראל. לאחר הזכייה במכרז נכנסה חברת תיא תקשורת כשותפה במחצית מהבעלות, אך פרץ סכסוך בין שתי החברות השותפות, הערוץ לא הוקם עקב חוסר כדאיות כלכלית וזכייתה של הקבוצה במרכז להפעלת הערוץ בוטלה בדצמבר 2006.
המכרז השני.
בפברואר 2008 הודיעה מועצת הכבלים והלוויין כי תפרסם שוב מכרז לערוץ מורשת. במרץ 2012 פורסם המכרז השני. על-פי תנאי המכרז, ההון העצמי של בעלי הערוץ צריך לעמוד על 24 מיליון שקל, הזוכה עצמו יעמיד ערבות בגובה שלושה מיליון שקל לקיום תנאי הרישיון, שידורי הערוץ ימומנו ממכירת פרסומות וחסויות, וכן ממכירת תוכניות וחלקי תוכניות ושידורי הערוץ צרכים להקיף נושאים הקשורים למורשת ישראל, לדת היהודית, להיסטוריה, לתרבות ולמסורת של העם היהודי בתפוצות ובמדינת ישראל. קבוצה בראשות יצחק מירילשווילי (בנו של איש העסקים מיכאל מירילשוילי) הייתה המתמודדת היחידה במכרז והוא זכתה בו. באוגוסט 2013 קיבלה את הרישיון להפעלת הערוץ.
הקמת הערוץ.
קודם להקמת הערוץ, שימש אפיק 20 לשידורים חיים מאולפני תוכנית המציאות "האח הגדול".
ב-30 ביוני 2014 החלו שידורי הניסיון של הערוץ עם תוכניות ששודרו במחזוריות במשך מספר שבועות.
בתנאי הרישיון נאסר על הערוץ לשדר חדשות או שידורים שאינם קשורים למורשת ישראל, והמועצה לשידורי כבלים ושידורי לוויין דחתה את בקשתו לשדר משחקי כדורסל. ביוני 2015 הטילה המועצה על הערוץ קנס בסך 100,000 ש"ח בגין חריגה מתנאי הרישיון על שידור עצרת בחירות, ובאוגוסט אותה שנה הוטל עליו קנס בסך 151,000 ש"ח, עקב שידור מבזקי חדשות.
בדצמבר 2016 אישרה המועצה לשידורי כבלים ולשידורי לוויין לערוץ לשדר חדשות, בהיקף של עד שעה בשעות הפריים-טיים ועד 30 דקות בשאר היום. ברישיון הערוץ נקבע אופיו: "שידורי הערוץ יקיפו מגוון רחב של נושאים, הקשורים למורשת ישראל, לדת היהודית, להיסטוריה, לתרבות ולמסורת של העם היהודי בתפוצות ובמדינת ישראל, בהתחשב בהוויה התרבותית והחברתית של הציבור היהודי על כל מרכיביו, זרמיו וגווניו, במדינת ישראל ובתפוצות".
ב-4 במאי 2017 נבחר ערוץ 20 להיות המפעיל של ערוץ הכנסת למשך עשור. ב-7 בדצמבר פסלה מועצת הכבלים והלוויין את הצעת הערוץ עקב כשלים שנתגלו בה.
במדד המותגים של גלובס לשנת 2017 דורג הערוץ במקום השלישי בקטגוריית ערוצי הטלוויזיה.
ביולי 2017 פתחה מועצת הכבלים והלוויין בהליך הפרה נגד הערוץ, בעקבות שידור ריאיון עם ראש הממשלה בנימין נתניהו, כאשר לערוץ טרם היה אישור מלא לשדר חדשות. ב-19 בדצמבר 2017 כתב מנכ"ל ערוץ 20 שכי פרנץ ליו"ר מועצת הכבלים והלוויין שאנשי הערוץ נערכים להחזרת רישיון השידור והפסקת השידורים שלו, בטענה שמועצת הכבלים מצרה את רגלי הערוץ ופוגעת ביכולתו לשדר וכי "כל בר דעת מבין שישנה מגמה מכוונת ושיטתית". למחרת פרש הערוץ מהוועדה הישראלית למדרוג בנימוק שהיא חוטאת למטרתה לקיים מדידה אמינה ואובייקטיבית.
עובדי הערוץ החלו להפגין בקריאה להצילם. ב-26 בדצמבר החלה הנהלת הערוץ לחלק לעובדים מכתבי שימוע לפני פיטורים.
מעבר לפיקוח הרשות השנייה לטלוויזיה ולרדיו.
במהלך ינואר 2018 החלו דיוני חקיקה במטרה להציל את הערוץ, שהפכו לדיונים בדבר הסדרה כוללת של שוק השידורים בישראל. בפברואר 2018 עבר תיקון חקיקה לחוק הרשות השנייה לטלוויזיה ורדיו, תיקון המכונה גם "חוק ערוץ 20", אך חל גם על ערוצים נוספים. התיקון מאפשר לבעלי רישיון ערוץ ייעודי בכבלים ובלוויין, לקבל מהרשות השנייה רישיון "ערוץ זעיר ייעודי". על בעל רישיון זה לשדר לפחות 51 אחוזים משידוריו תוכניות שמתקיים בהם היעוד המיוחד שנקבע או לחליפין עליו להוציא לפחות 51 אחוזים מהכנסותיו על שידורים מעין אלה. ערוץ זעיר זכאי להקלות אסדרתיות משמעותיות ביחס לבעלי הרישיונות הרגילים. בין השאר, הקלות בחובה להשקיע בהפקה מקומית, ופטור מהפקת סוגה עלית, ממינימום השקע בתוכן, ומחובת שידורים בשפה הערבית וכן אפשרות לשדר חדשות ללא הקמת חברת חדשות. במרץ 2018 קיבל הערוץ רישיון שידור זעיר ייעודי ועבר מפיקוחה של המועצה לשידורי כבלים והלוויין לפיקוחה של הרשות השנייה.
במרץ 2018 בוצעה שורה של מינויים בערוץ 20, שכללו את מינויו של בועז גולן, מייסד ועורך האתר חדשות 0404, לתפקיד עורך חדשות ראשי, ואת מינויו של יוני שגיא לתפקיד ניהול המחלקה המסחרית ומחלקת הדיגיטל, באותה תקופה הוקמה חטיבת החדשות של ערוץ 20. ב-25 במרץ 2018 החל הערוץ לשדר את מהדורת חדשות 20 - מהדורת החדשות המרכזית שלו, בשעה 20:00 בהגשת דנה סומברג. המהדורה הראשונה זכתה לרייטינג של 3.2% והייתה למהדורה השלישית הנצפית באותו ערב בטלוויזיה. עם זאת, בערוץ נשמעו קולות ביקורת על שיטת המדידה על רקע אי המדידה בדיגיטל.
באוגוסט 2017 הטילה מועצת הכבלים והלווין קנס של 100,000 ש"ח על הערוץ, עקב סירובו לארח בתוכניותיו נציגים של היהדות הרפורמית והקונסרבטיבית. הערוץ ערער על כך לבית המשפט המחוזי בירושלים, אך ערעורו נדחה.
בשנים 2018–2019 קיים הערוץ שיתוף פעולה עם תחנת הרדיו גלי ישראל, במסגרתו הפיק הערוץ מהדורות חדשות שעתיות ושידר במהלך שעות הבוקר והצהריים שידור חי מאולפני תחנת הרדיו.
ביולי 2021 התחיל הערוץ להוציא מגזין מודפס חודשי בשם "מגזין 20".
מעבר לאפיק 14.
ב-28 בנובמבר 2021 עבר ערוץ 20 לאפיק 14, ושינה את שמו ל"עכשיו 14".
גם לאחר המעבר לאפיק 14, הוחלט כי לא יחזרו למדידה הרשמית בוועדת המדרוג. ערב ההשקה מ-28 בנובמבר, שהחל ב-20:00 והסתיים לקראת חצות, הניב כ-4.51% בסך הכל לערוץ, על פי נתון לא רשמי מאחת מפלטפורמות הטלוויזיה.
לקראת המעבר לערוץ 14 בנובמבר 2021, מגישי ערוץ 20 בועז גולן וינון מגל החלו בקמפיין מחאה נגד yes בה התנתקו מהחברה, שלטענתם מסרבת לשדר את הערוץ ב-HD. ב-yes הכחישו והגיבו כי "איכות השידור תישאר כפי שהיא היתה, קרי רגילה (SD הפרדה סטנדרטית) בממיר הלוויני, והפרדה גבוהה HD בממירי +yes ו-STINGTV", כשבנוסף לכך, טענה כי לצופי הערוץ שמנויים ב-yes אפשרות לקבל ממיר אינטרנטי שישדר את הערוץ ב-HD. ב-16 בדצמבר החלה yes בשידור הערוץ באיכות הפרדה גבוהה HD גם בממיר הלווייני.
נתוני רייטינג של עכשיו 14.
במרץ 2022 פורסמו נתוני רייטינג של הערוץ שנעשו על ידי הוועדה הישראלית למדרוג שנעשו בשעות הצפייה העיקריות בין 23:00-20:00. הבדיקה נעשה במשך שלושה שבועות ברציפות. הבדיקה הראשונה נעשתה לשבוע שבין 6 ל-12 במרץ. על פי הבדיקה הרייטינג עמד על 1.1% בקרב משקי בית מכלל האוכלוסייה ו-1.3% בקרב משקי בית יהודים. הבדיקה שנעשתה לאחר מכן בשני השבועות שלאחר מכן העלתה תוצאות דומות, אך כעבור חודשיים עלה ל-2%.
פולמוס סביב פעילות הערוץ.
בדצמבר 2015 עורר הערוץ סערה, כאשר בדף הפייסבוק שלו נכתב על נשיא המדינה, ראובן ריבלין: . בעקבות הפוסט טענו עיתונאים, פוליטיקאים ואנשי שמאל שהערוץ מסית נגד הנשיא. בתגובה, טענו אנשי הערוץ שמדובר בביקורת לגיטימית וכן שכלי תקשורת מרכזיים סיקרו את הסערה באופן שקרי, כחלק מניסיון השתקה מתמשך של הערוץ מסיבות כלכליות ואידאולוגיות. הם ציינו את גלי צה"ל שטען שערוץ 20 יצא בקמפיין בשם "רובי הוא לא הנשיא שלי", וערוץ 10 שציטט טוקבקים מעמוד הפייסבוק של הערוץ תוך שהוא נותן רושם שמדובר בדעתו של הערוץ עצמו.
ב-11 בנובמבר 2018 שידר הערוץ ראיון אוהד עם יצחק גבאי, שהורשע בהצתת בית הספר הדו-לשוני בירושלים וריצה שלוש שנות מאסר. הראיון ספג גינויים, גם מאנשי ימין, ובעקבותיהם הערוץ עצמו והמראיין בועז גולן הסתייגו מתוכן הראיון. בעקבות הראיון פתחה הרשות השנייה בהליך הפרה נגד הערוץ.
במרץ 2018 פרסם הערוץ כי חקירות ראש הממשלה נתניהו עלו למשטרה 250 מיליון שקל. הדיווח הוכחש על ידי דוברות משטרת ישראל, וחיים לוינסון מעיתון הארץ סבר כי אין היתכנות לחישוב זה, שכן תקציב החקירות והמודיעין המשטרתי מגיע ל-80 מיליון שקל בשנה. זמן מה לאחר מכן דווח בערוץ נתון אחר, שלפיו העלות היא 100 מיליון שקל.
הדרת הזרמים הרפורמי והקונסרבטיבי משידורי הערוץ.
למרות שתנאי הרישיון של הערוץ קובעים שעל שידורי הערוץ לתת ביטוי לכל מרכיביו, זרמיו וגווניו של העם היהודי בישראל ובתפוצות, מאז תחילת שידוריו נמנע הערוץ מהצגת תכנים רפורמיים וקונסרבטיביים ומשיתוף רבנים רפורמיים וקונסרבטיביים בשידורים. ב-8 באוגוסט 2017 הטילה מועצת הכבלים והלוויין על הערוץ עיצום כספי בסך 100,800 ש"ח בגין הייצוג החסר של התנועות הרפורמית והקונסרבטיבית בשידוריו. הערוץ חויב לדווח למועצה מדי חודש על הייצוג וההצגה של הזרמים שאינם אורתודוקסיים בשידוריו. הערוץ מעולם לא קיים את חובת הדיווח החודשית והדרת הזרמים מהשידורים נמשכת עד היום. בעניין זה, הגישו התנועות הרפורמית והקונסרבטיבית ביוני 2018 תביעה לפיצוי כנגד הערוץ שעודנה מתנהלת (ת"א 37365-06-18).
נטייה פוליטית לימין.